MICRO ตั้งบ.ร่วมทุน “ไมโครพลัสลิสซิ่ง” รุกสินเชื่อเช่าซื้อรถมอเตอร์ไซด์-ขยายฐานลูกค้า
MICRO ตั้งบ.ร่วมทุน “ไมโครพลัสลิสซิ่ง” รุกสินเชื่อเช่าซื้อรถมอเตอร์ไซด์ เพื่อสร้างรายได้จากผลิตภัณฑ์ใหม่ และลูกค้ากลุ่มใหม่ และเพื่อขยายฐานลูกค้าไปยังกลุ่มใหม่ๆ ได้ในวงกว้าง
2 มี.ค. 2565

บริษัท ไมโครลิสซิ่ง จำกัด (มหาชน) หรือ MICRO เปิดเผยว่า ที่ประชุมคณะกรรมการบริษัท ครั้งที่ 3/2565 เมื่อวันที่ 2 มี.ค.2565 อนุมัติการจัดตั้งบริษัทร่วมทุน ชื่อ บริษัท ไมโครพลัสลิสซิ่ง จำกัด ซึ่งดำเนินธุรกิจสินเชื่อเช่าซื้อรถจักรยานยนต์ โดย MICRO ถือหุ้นในสัดส่วน 51% ของทุนจดทะเบียน 400 ล้านบาท และกลุ่มนายธรรมศักดิ์ อัชญาวัฒน์และพันธมิตร ถือหุ้นในสัดส่วน 30% และกลุ่มนายทวีพล เจริญกิตติคุณไพศาลและพันธมิตรถือหุ้น ในสัดส่วน 19% โดยคาดว่าจะดำเนินการจดทะเบียนจัดตั้งบริษัทให้แล้วเสร็จภายในเดือน มี.ค.2565
สำหรับการจัดตั้งบริษัทร่วมทุนดังกล่าวเพื่อสร้างรายได้จากผลิตภัณฑ์ใหม่ และลูกค้ากลุ่มใหม่ ซึ่งมีส่วนต่างอัตราดอกเบี้ยที่สูงกว่า และเพื่อขยายฐานลูกค้าไปยังกลุ่มใหม่ๆ ได้ในวงกว้าง ส่งผลต่อบริษัทย่อยอื่นๆสามารถนำฐานลูกค้ามาต่อยอดในการสร้างรายได้ในแต่ละธุรกิจ รวมทั้งสามารถพัฒนาผลิตภัณฑ์ใหม่เพิ่มเติมได้ เช่น ประกันรถจักรยานยนต์ หรือสินเชื่อ NANO Finance เป็นต้น
นอกจากนี้ยังเป็นรากฐานในการก่อให้เกิดพลังผนึก (Synergy) ระหว่างบริษัทในเครือและนำไปสู่ระบบนิเวศธุรกิจ (Business Ecosystem) ที่สมบูรณ์ในอนาคต